વર્ષો પહેલાંની વાત છે. હું મારા મિત્રો સાથે ટ્રાવેલ કંપની મારફતે રેલ્વેના રીઝર્વ કોચમાં દક્ષિણ ભારતની યાત્રાએ નીકળ્યો હતો. યાત્રામાં અમારે કન્યાકુમારી મોટરમાર્ગે જવાનું હતું એટલે એક સાંજે અમારો કોચ તિરૂનવેલી જંકશને રોકાયો. રાત્રે ડબ્બામાંથી અમે મિત્રો સ્ટેશન બહાર ખરીદી માટે નીકળ્યા. પાછા ફરતાં સ્ટેશનની બહાર એક ચાના સ્ટૉલ પર અમે કૉફીનો ઑર્ડર આપ્યો. ભૂલમાં એણે ચા બનાવીને મોકલી. અમારામાંથી એક જણે ચાખી અને ચા પાછી મોકલી તથા કોફી મંગાવી. દસ રૂપિયાની નોટ આપતાં સ્ટૉલવાળાએ ચા અને કોફી બંનેના પૈસા કાપ્યા. અમે કારણ પૂછતાં સ્ટૉલવાળો ગુસ્સે થઈ ગયો અને બોલાચાલી વધી પડી ! અમારામાંના એકને તે મારવા ધસી આવ્યો. એણે એક બૂમ પાડતાં આજુબાજુમાંથી કુલી, રીક્ષાવાળા એવા સો માણસોનું ટોળું અમને ઘેરી વળ્યું. એક તો રાત્રીનો સમય, અમે અજાણ્યા અને ડબ્બામાં રહેલાને આ ઘટના બની છે એની ખબર નહોતી. વળી, અમારા દરેકના ખિસ્સામાં મોટી રકમ પણ હતી. અમે હેબતાઈ ગયા.